BODOLAND रादाब: तामुलपुर, 29 मे: दुलाराय बर’ हारिजों लोगोसेनो तामुलपुर हालामनि राइजो-राजानि थाखाय फिन खेबसेबाव दुखु नांथाव आरो बिखा खामथाव खौरां लाबोदों । 58 नं तामुलपुर बिधान सभा बियाबनिफ्राय इउपिपिएल राजखान्थि हान्जानि जानानै देरहालांनानै MLA, गोलाव सम BDO महरै हाबा मावबोना आजिरा मोन्नाय लेह’राम बर’आ कभिड-19 जों शनिबारखालि फुंबिलि समाव गुवाहाटी मेडिकेल कलेज एण्ड हस्पिताल (GMCH)आव जोबथा हां बोबाय। एम एल ए लेह’राम बर’नि देहायाव थांनाय 27 मे खालारखालि रेपिड टेस्ट खालामनायाव कभिड-19 पजितिभ मोननाय जादोंमोन। बेनि उनावनो लोगो लोगो फाहामथाइनि थाखाय गुवाहाटी मेडिकेल कलेज एण्ड हस्पितालाव गोजौ थाखोनि फाहामथाइ होदोंमोनब्लाबो शनिबारखालि फुंबिलि समाव एम एल ए लेह’राम बर’आ हरखाबै रुंसारि जालाङो। बिथांनि हरखाबै रुंसारि जानायाव बिटिआरनि गाहाइ मावफुं सोद्रोमा प्रमद बर’ बिथाङा गोथौयै दुखु मोननायखौ फोरमायथियो। लोगोसेनो लेह’राम बर’नि जिउमाया सोर्गोयाव जायगा मोनो बेनि थाखाय इसोरनि सेराव आरज’ गाबो।